SET เปิดเช้าลบ 6 จุด รับแรงกดดันประเด็นการเมือง โบรกฯชี้จังหวะสอย 6 หุ้นราคา “แลกการ์ด”
SET เปิดเช้าลบ 6 จุด รับแรงกดดันประเด็นการเมือง โบรกฯชี้จังหวะสอย 6 หุ้นราคา "แลกการ์ด" ณ เวลา 10.00 น. อยู่ที่ 1,645.69 จุด ลบ 5.99 จุด หรือ 0.36% สูงสุดที่ 1,645.17 จุด ต่ำสุดที่ 1,644.05 จุด มูลค่าการซื้อขาย 2.55 พันล้านบาท
11 ก.พ. 2562

ดัชนีตลาดหุ้นไทย ณ เวลา 10.00 น. อยู่ที่ 1,645.69 จุด ลบ 5.99 จุด หรือ 0.36% สูงสุดที่ 1,645.17 จุด ต่ำสุดที่ 1,644.05 จุด มูลค่าการซื้อขาย 2.55 พันล้านบาท 
ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้คาดว่าจะผันผวน และมีโอกาสที่จะอ่อนตัวลง จากประเด็นทางการเมืองในประเทศเป็นหลัก หลังจากที่มีการเปลี่ยนแปลงทางการเมืองทำให้เกิดความไม่แน่นอนสูงขึ้น โดยบรรยากาศความแตกแยกทางการเมืองทำให้ลดทอนบรรยากาศเชิงบวกจากการเลือกตั้ง
ด้านตลาดหุ้นในภูมิภาคเอเชียเช้านี้ส่วนใหญ่จะติดลบ ยกเว้นตลาดหุ้นไต้หวันที่กลับมาเปิดเทรดหลังเทศกาลตรุษจีนที่สามารถยืนในแดนบวกได้ราว 1% โดยยังต้องติดตามการเจรจาการค้าระหว่างสหรัฐฯ และจีน และการปิดหน่วยงานรัฐบาลสหรัฐ (ชัตดาวน์) ในสหรัฐฯว่าจะกลับมาอีกครั้งหรือไม่ รวมถึงได้เริ่มเห็นการปรับลดประมาณการผลประกอบการบริษัทจดทะเบียนในสหรัฐฯ
อย่างไรก็ดีภาพใหญ่ของตลาดบ้านเรายังเป็นบวกอยู่ โดยให้เลือกลงทุนหุ้นที่ยังปรับขึ้นได้น้อย และไม่ไล่ราคาหุ้น รวมถึงควรเป็นหุ้นที่ให้ผลตอบแทนจับต้องได้อย่าง P/E ไม่แพง เป็นต้น ซึ่งก็ชอบหุ้น PTT, PTTEP, TOP, BCP, MAJOR, CPF เป็นต้น
พร้อมให้แนวรับ 1,640 จุด ส่วนแนวต้าน 1,660 จุด